b'\n_START_ARTICLE_\nViestiliput\n_START_PARAGRAPH_\nViestiliput eli signaaliliput ovat vesiliikenteess\xc3\xa4 alusten v\xc3\xa4lisess\xc3\xa4 viestinn\xc3\xa4ss\xc3\xa4 k\xc3\xa4ytettyj\xc3\xa4 lippuja. Jokaista latinalaisten aakkosten kirjainta ja numeroita 0\xe2\x80\x939 vastaa oma lippunsa. Lipuilla tai niiden yhdistelmill\xc3\xa4 voidaan muodostaa yksi-, kaksi- tai kolmikirjaimisia koodeja, joilla on kansainv\xc3\xa4lisess\xc3\xa4 viestikirjassa ilmoitettu tarkoituksensa. Yleinen koodisto k\xc3\xa4sittelee h\xc3\xa4t\xc3\xa4tilanteita, uhreja ja vahinkoja, navigointia ja hydrografisia tietoja, man\xc3\xb6\xc3\xb6vereit\xc3\xa4, sekalaisia asioita, s\xc3\xa4\xc3\xa4t\xc3\xa4, aluksen reitti\xc3\xa4, viestint\xc3\xa4\xc3\xa4 ja kansainv\xc3\xa4lisi\xc3\xa4 terveysm\xc3\xa4\xc3\xa4r\xc3\xa4yksi\xc3\xa4. L\xc3\xa4\xc3\xa4ketieteellisess\xc3\xa4 osiossa k\xc3\xa4sitell\xc3\xa4\xc3\xa4n sairaustapauksiin liittyv\xc3\xa4\xc3\xa4 viestint\xc3\xa4\xc3\xa4._NEWLINE_Viestiliput ovat osa kansainv\xc3\xa4lisen viestikirjan (International Code of Signals) sis\xc3\xa4lt\xc3\xa4m\xc3\xa4\xc3\xa4 viestint\xc3\xa4j\xc3\xa4rjestelm\xc3\xa4\xc3\xa4, joka perustuu kansainv\xc3\xa4lisiin sopimuksiin. Viestikirjaa hallinnoi kansainv\xc3\xa4linen merenkulkuj\xc3\xa4rjest\xc3\xb6, jolle asiasta vastaaminen siirtyi kansainv\xc3\xa4lisen radiokonferenssin (Atlantic City 1947) ehdotuksesta. Kansainv\xc3\xa4linen merenkulkuj\xc3\xa4rjest\xc3\xb6 otti teht\xc3\xa4v\xc3\xa4n yleiskokouksen p\xc3\xa4\xc3\xa4t\xc3\xb6ksell\xc3\xa4 vastatakseen vuonna 1959 sen j\xc3\xa4lkeen, kun j\xc3\xa4rjest\xc3\xb6\xc3\xa4 koskeva sopimus oli rekister\xc3\xb6ity Yhdistyneiden Kansakuntien sopimussarjassa 17.3.1958/4214.  Suomessa kansainv\xc3\xa4list\xc3\xa4 merenkuluj\xc3\xa4rjest\xc3\xb6\xc3\xa4 koskeva sopimus tuli voimaan 21.4.1959, ja sopimus on julkaistu Suomen s\xc3\xa4\xc3\xa4d\xc3\xb6skokoelman sopimussarjassa numerolla SopS 20/1959. _NEWLINE_Kansainv\xc3\xa4lisess\xc3\xa4 merenkulkuj\xc3\xa4rjest\xc3\xb6ss\xc3\xa4 viestikirjasta vastaaminen kuuluu meriturvallisuuskomitealle mainitun sopimuksen 29.b artiklan nojalla. Kansainv\xc3\xa4lisen merenkulkuj\xc3\xa4rjest\xc3\xb6n yleiskokous vahvisti meriturvallisuuskomitean valmisteleman uuden ajantasaistetun viestikirja 29.7.1965. Mainitun ajankohdan j\xc3\xa4lkeen tehdyt muutokset on vahvistanut kansainv\xc3\xa4lisen merenkulkuj\xc3\xa4rjest\xc3\xb6n meriturvallisuuskomitea. Virallinen kansainv\xc3\xa4linen viestikoodisto sis\xc3\xa4ltyy kansainv\xc3\xa4lisen merenkulkuj\xc3\xa4rjest\xc3\xb6n viestikirjaan International Code of Signals. _NEWLINE_Viestikirja on osa merilain (1994/674) 22a:1 \xc2\xa7 (2017/482) tarkoittamia Suomen kansainv\xc3\xa4lisi\xc3\xa4 velvoitteita, jotka Suomi panee presidentin tai valtioneuvoston asetuksilla osaltaan t\xc3\xa4yt\xc3\xa4nt\xc3\xb6\xc3\xb6n. Kansainv\xc3\xa4lisen viestikirjan t\xc3\xa4yt\xc3\xa4nt\xc3\xb6\xc3\xb6npanevaa asetusta ei l\xc3\xb6ydy Finlexin valtiosopimustietokannasta._NEWLINE_Lippujen k\xc3\xa4ytt\xc3\xb6 keskittyy l\xc3\xa4hinn\xc3\xa4 meriturvallisuusviestint\xc3\xa4\xc3\xa4n, eik\xc3\xa4 lippuja ole syyt\xc3\xa4 k\xc3\xa4ytt\xc3\xa4\xc3\xa4 tuntematta kansainv\xc3\xa4list\xc3\xa4 viestikirjaa. Kansainv\xc3\xa4lisen viestikirjan tunteminen on osa hyv\xc3\xa4\xc3\xa4 merimiestaitoa ja -tapaa. Kansainv\xc3\xa4lisen viestikirjan sis\xc3\xa4llytt\xc3\xa4minen aluksen merenkulkua k\xc3\xa4sitelev\xc3\xa4\xc3\xa4n k\xc3\xa4sikirjastoon on osalle aluksia pakollista, ja muille sit\xc3\xa4 voi suositella. _NEWLINE_Viestinn\xc3\xa4ss\xc3\xa4 lippuja k\xc3\xa4ytet\xc3\xa4\xc3\xa4n vuoroin l\xc3\xa4hett\xc3\xa4m\xc3\xa4ll\xc3\xa4 ja vastaamalla. L\xc3\xa4hett\xc3\xa4v\xc3\xa4 alus viestitt\xc3\xa4\xc3\xa4 nostamalla liput yl\xc3\xb6s. Vastaanottava alus huomatessaan viestin olevan tulossa nostaa vastauslipun ala-asentoon. Ala-asento on nostimen puolessa v\xc3\xa4liss\xc3\xa4. L\xc3\xa4hett\xc3\xa4v\xc3\xa4 alus pit\xc3\xa4\xc3\xa4 liput ylh\xc3\xa4\xc3\xa4ll\xc3\xa4, kunnes vastaanottava alus vastaa. Vastaaminen tapahtuu nostamalla vastauslippu yl\xc3\xa4asentoon ja laskemalla se takaisin ala-asentoon. _NEWLINE_Mik\xc3\xa4li l\xc3\xa4hett\xc3\xa4v\xc3\xa4 alus ei ilmoita, mille alukselle viesti on tarkoitettu, se on kohdistettu kaikille n\xc3\xa4k\xc3\xb6piiriss\xc3\xa4 oleville aluksille. Mik\xc3\xa4li viesti alkaa muodossa YP TUNNUS, se on tarkoitettu alukselle TUNNUS. Mik\xc3\xa4li halutun vastaanottajan tunnus ei ole tiedossa, l\xc3\xa4hett\xc3\xa4v\xc3\xa4 alus voi kehottaa vastaanottajaa ilmoittamaan tunnuksensa koodilla VF tai kysym\xc3\xa4ll\xc3\xa4 tunnusta koodilla CS. Samalla l\xc3\xa4hett\xc3\xa4v\xc3\xa4 alus voi ilmoittaa oman tunnuksensa. _NEWLINE_Viestej\xc3\xa4 l\xc3\xa4hetet\xc3\xa4\xc3\xa4n koodi kerrallaan, mutta jos samassa nostossa on useampia koodeja, ne erotetaan parimetrisell\xc3\xa4 narulla. L\xc3\xa4hetyksen loppuessa l\xc3\xa4hett\xc3\xa4v\xc3\xa4 alus nostaa vastauslipun yl\xc3\xb6s, ja vastaanottava alus kuittaa viestin kuten muutkin viestit. _NEWLINE_Mik\xc3\xa4li vastaanottava alus ei erota viesti\xc3\xa4, se ei nosta vastauslippua vaan j\xc3\xa4tt\xc3\xa4\xc3\xa4 sen ala-asentoon. Mik\xc3\xa4li vastaanottava alus erottaa viestin, mutta ei ymm\xc3\xa4rr\xc3\xa4 sit\xc3\xa4, se voi vastata ilmoittamalla, ett\xc3\xa4 viesti on v\xc3\xa4\xc3\xa4rin koodattu nostamalla yl\xc3\xb6s koodin ZQ. Vastanottava alus voi my\xc3\xb6s ilmoittaa, ettei ymm\xc3\xa4rr\xc3\xa4 viesti\xc3\xa4, nostamalla yl\xc3\xb6s koodin ZL. _NEWLINE_Korvausviireill\xc3\xa4 voi toistaa samoja merkkej\xc3\xa4 viestiss\xc3\xa4 siten, ett\xc3\xa4 1. korvausviiri toistaa ylimm\xc3\xa4n lipun, 2. korvausviiri toiseksi ylimm\xc3\xa4n ja 3. korvausviiri kolmanneksi ylimm\xc3\xa4n. Jos viesti alkaa kirjaimella ja jatkuu numerosarjalla ja korvausviiri on numeron j\xc3\xa4lkeen, korvausviirit toistavat 1., 2. tai 3. numeron. _NEWLINE_Viesti voi sis\xc3\xa4lt\xc3\xa4\xc3\xa4 my\xc3\xb6s selv\xc3\xa4kielist\xc3\xa4 teksti\xc3\xa4, jolloin se alkaa koodilla YZ. Selv\xc3\xa4kielisen\xc3\xa4 ilmoitetaan alusten ja paikkojen nimet._NEWLINE_Juhlaliputuksessa nostetaan viestiliput keulasta mastonhuipun kautta per\xc3\xa4\xc3\xa4n seuraavassa j\xc3\xa4rjestyksess\xc3\xa4 (keulasta lukien) A, B, C, 1, D, E, F, 2, G, H, I, 3, J, K, L, 4, M, N, O, 5, P, Q, R, 6, S, U, V, 7, W, Y, Z, 8, ensimm\xc3\xa4inen korvausviiri, toinen korvausviiri, kolmas korvausviiri. Huomaa, ett\xc3\xa4 Suomen lippua muistuttavaa X-lippua ei juhlaliputuksessa k\xc3\xa4ytet\xc3\xa4. Vastaavasta syyst\xc3\xa4 joissakin liputusohjeissa suositellaan Ranskan lippua muistuttavan lipun T j\xc3\xa4tt\xc3\xa4mist\xc3\xa4 pois. Aikanaan Neuvostoliiton olemassaolon aikana jotkut ohjeistettuna j\xc3\xa4ttiv\xc3\xa4t my\xc3\xb6s lipun B nostamatta.'